Zagreb, 18. svibnja 2018.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Željka Funteka, općinskog načelnika Općine Brckovljani,** za davanjem mišljenja Povjerenstva, na 11. sjednici, održanoj 18. svibnja 2018.g., daje sljedeće:

**MIŠLJENJE**

**Obiteljsko poljoprivredno gospodarstvo ( u daljnjem tekstu: OPG) Tomislav Funtek, koji je u vlasništvu sina dužnosnika Željka Funteka, općinskog načelnika Općine Brckovljani, može s Općinom Brckovljani sklopiti Ugovor o privremenom korištenju poljoprivrednog zemljišta u vlasništvu države, sukladno članku 57. Zakona o poljoprivrednom zemljištu.**

**U cilju zaštite vlastitog integriteta i vjerodostojnosti, upućuje se dužnosnik Željko Funtek da za sklapanje predmetnog ugovora ispred Općine Brckovljani ovlastiti zamjenika općinskog načelnika.**

Obrazloženje

Zahtjev za davanjem mišljenja Povjerenstva podnio je dužnosnik Željko Funtek, općinski načelnik Općine Brckovljani. U knjigama ulazne pošte zahtjev je zaprimljen pod brojem 711-U-1529-M-64/18-01-1, dana 10. svibnja 2018.g., povodom kojeg se vodi predmet broj M-64/18.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga je i Željko Funtek, povodom obnašanja dužnosti općinskog načelnika Općine Brckovljani obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu u bitnome navodi da njegov sin, Tomislav Funtek, nositelj obiteljskog poljoprivrednog gospodarstva OPG Tomislav Funtek, ima sklopljen ugovor o zakupu poljoprivrednog zemljišta u vlasništvu Republike Hrvatske na rok od pet godina. Ugovor je ovjeren kod Javnog bilježnika Krešimir Copić, pod brojem OV-2907/13 17. travnja 2013.g. Kako je na području Općine Brckovljan provedena katastarska izmjera, OPG Tomislav Funtek je zatražio od Agencije za poljoprivredno zemljište (u daljnjem tekstu: APZ) izmjenu ugovora te je sklopljen Aneks ugovora o zakupu poljoprivrednog zemljišta, ovjeren kod Javnog bilježnika Višnje Tušek, pod brojem OV-5562/17 12. srpnja 2017.g. Stupanjem na snagu novog Zakona o poljoprivrednom zemljištu („Narodne novine“ broj: 20/18.) poljoprivrednim zemljištem u vlasništvu Republike Hrvatske raspolažu jedinice lokalne samouprave na čijem području se zemljište nalazi. Slijedom navedenog, OPG Tomislav Fuktek podnio je Općini Brckovljani zahtjev za privremeno korištenje poljoprivrednog zemljišta na rok od dvije godine temeljem članka 57. Zakona o poljoprivrednom zemljištu.

Nastavno na navedeno dužnosnik traži mišljenje Povjerenstva može li općina Brckovljani sklopiti ugovor o privremenom korištenju poljoprivrednog zemljišta u vlasništvu Republike Hrvatske.

Uz zahtjev za mišljenjem priloženi su Ugovor o zakupu poljoprivrednog zemljišta u vlasništvu Republike Hrvatske na području Općine Brckovljani od 24. travnja 2012.g. (ovjeren kod Javnog bilježnika 17. travnja 2013.g.), Mišljenje Županijskog državnog odvjetništva u Zagrebu broj: M-DO-259/12 od 28. ožujka 2013.g., Uvjerenja Državne geodetske uprave – Područnog ureda za katastar Zagreb broj: 935-07/17-02/43 od 4. srpnja 2017.g. i 935-07/18-02/17 od 17. travnja 2018.g. te Aneks Ugovora o zakupu poljoprivrednog zemljišta u vlasništvu Republike Hrvatske na području Općine Brckovljani od 3. srpnja 2017. (ovjeren kod Javnog bilježnika 12. srpnja 2017.g.). Iz navedene dokumentacije proizlazi da je Tomislav Funtek kao nositelj OPG-a Tomislav Funtek s Republikom Hrvatskom sklopio ugovor o zakupu, odnosno stupio u poslovni odnos zakupa poljoprivrednog zemljišta u vlasništvu države na području Općine Brckovljani. Ugovor je sklopljen 24. travnja 2012.g. na 5 godina. Zbog promijena brojčanih oznaka na katastarskim česticama koje su predmet ugovora, naknadano je sklopljen Aneks ugovora, kojim je Ugovor o zakupu poljoprivrednog zemljišta izmijenjen u pogledu oznaka čestica koje su predmet ugovora, površine i godišnje naknade za zakup poljoprivrednog zemljišta. Ostale odredbe Ugovora o zakupu ostale su neizmijenjene.

Dužnosnik je Povjerenstvu dostavio i Zahtjev OPG-a Tomislav Funtek za privremeno korištenje poljoprivrednog zemljišta u vlasništvu Republike Hrvatske zaprimljen u Općini Brckovljani 10. travnja 2018.g., Potvrdu Općine Brckovljani, klasa: 940-01/18-01/08 od 16. travnja 2018.g., i Potvrdu Porezne uprave – Područni ured Zagrebačka županija, Ispostava Dugo selo, klasa: 034-04/2018-001/00628 od 24. travnja 2018.g. Iz navedene dokumentacije razvidno je kako je OPG Tomislav Funtek Općini Brckovljani podnio zhtjev za privremeno korištenje poljoprivrednog zemljišta u vlasništvu Republike Hrvatske za one čestice koje koristi na temelju ugovora o zakupu poljopivrednog zemljišta od 24. travnja 2012.g. i Aneksa tom ugovoru od 3. srpnja 2017.g. Zahtjev je podnesen na temelju članka 57. Zakona o poljoprivrednom zemljištu („Narodne novine“ broj: 20/2018.).

Zakon o poljoprivrednom zemljištu u članku 57. propisuje da jedinice lokalne samouprave, odnosno Grad Zagreb, mogu sklopiti ugovor o privremenom korištenju poljoprivrednog zemljišta u vlasništvu države s fizičkim ili pravnim osobama, dosadašnjim korisnicima, kojima su istekli ugovori za poljoprivredno zemljište u vlasništvu države i koji su u mirnom posjedu istog. Ugovor se sklapa na njihov zahtjev, na na rok do dvije godine, odnosno do sklapanja ugovora o zakupu poljoprivrednog zemljišta ili zakupu zajedničkih pašnjaka, odnosno drugog oblika raspolaganja poljoprivrednim zemljištem sukladno odredbama ovoga Zakona.

Člankom 4. stavkom 2. ZSSI-a propisano je da se članom obitelji dužnosnika, u smislu navedenog Zakona, smatraju bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Zakonom je izričito propisano kako se navedene osobe smatraju s dužnosnikom povezanim osobama u smislu navedenog Zakona.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Dužnosnici su obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja u situacijama u kojima privatni interes obnašatelja javne dužnosti dolazi u koliziju, ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti i dostojanstva povjerene joj dužnosti, kao i u cilju očuvanja povjerenja građana, ne koriste obnašanje javne dužnosti za osobni probitak ili probitak osoba koje su s njima povezane.

Novi Zakon o poljoprivrednom zemljištu daje mogućnost dosadašnjim korisnicima poljoprivrednog zemljišta u vlasništvu države, kojima ugovori istječu nakon stupanja na snagu Zakona ili s korisnicima kojima su istekli ugovori prije stupanja na snagu Zakona, ali nisu podnijeli Agenciji za poljoprivredno zemljište zahtjev, a u mirnom su posjedu zemljišta, da s jedinicama lokalne samouprave sklope ugovor o privremenom korištenju poljoprivrednog zemljišta u vlasništvu države, na njihov zahtjev, na rok do dvije godine, odnosno do sklapanja ugovora o zakupu poljoprivrednog zemljišta sukladno odrebama Zakona.

Slijedom navedenog, Povjerenstvo u predmetnom slučaju smatra kako bi se dužnosnik Željko Funtek mogao naći u situaciji u kojoj se s jedne strane pojavljuju privatni interesi člana njegove obitelji, dok je s druge strane, kao predstavnik Općine Brckovljani, dužan štiti javni interes Općine. Ovakva situacija sama po sebi ne predstavlja povredu odredbi Zakona, odnosno ne ograničava OPG u vlasništvu njegova sina u sklapanju Ugovora o privremenom korištenju poljoprivrednog zemljišta u vlasništvu države. Međutim, dužnosnik je u konkretnom slučaju dužan voditi voditi računa o percepciji koju ovakva situacija ostavlja u javnosti.

Potpisivanje ugovora s OPG u vlasništvu sina opravdano može u javnosti stvoriti dojam kako je dužnosnik koristio svoju dužnost da bi utjecao na njegovo sklapanje. Kako bi se to izbjeglo, odnosno kako bi se osigurala zaštita povjerenja građana u tijela javne vlasti, odnosno u vjerodostojnost samog dužnosnika, upućuje se dužnosnik Željko Funtek da za sklapanje predmetnog ugovora ispred Općine Brckovljani ovlastiti zamjenika općinskog načelnika.

Povjerenstvo smatra potrebnim istaknuti i kako predmetna situacija dužnosniku ne nameće obveze po članku 18. ZSSI-a, budući ugovor o privremenom korištenju poljoprivrednog zemljišta u vlasništvu državec (iako se formalnopravno sklapa s Općinom Brckovljani) predstavlja svojevrsni nastavak, odnosno produljenje postojećeg, ranije zasnovanog poslovnog odnosa s Republikom Hrvatskom.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković , dipl. iur.

Dostaviti:

1. Dužnosnik Željko Funtek, elektronička dostava
2. Objava na internetskoj stranici Povjerenstva
3. Pismohrana